निशंक का मुख्यमंत्री पद से हटना तय?  
पोखरियाल का स्थान उत्तराखंड के पूर्व मुख्यमंत्री बीसी खंडूरी लेंगे। निशंक को सम्मानपूर्वक ढंग से पद छोड़ने का मौका दिया जाएगा।
भाजपा के शीर्ष नेताओं ने उत्तराखंड के मुख्यमंत्री रमेश पोखरियाल निशंक से मुलाकात की और उन्हें बताया कि राज्य सरकार पर कथित घोटालों के आरोपों के मद्देनजर उन्हें अपना पद छोड़ना होगा।   सूत्रों ने कहा कि पोखरियाल का मुख्यमंत्री पद छोड़ना निकट है।  भाजपा संसदीय दल बोर्ड की गत 8 सितंबर को बैठक हुई थी, जिसमें उत्तराखंड में पार्टी की संभावनाओं और नेतृत्व परिवर्तन की जरूरत पर चर्चा हुई। बैठक में निर्णय किया गया कि पोखरियाल का स्थान उत्तराखंड के पूर्व मुख्यमंत्री बीसी खंडूरी लेंगे। निशंक को सम्मानपूर्वक ढंग से पद छोड़ने का मौका दिया जाएगा, क्योंकि पार्टी विधानसभा चुनाव से पहले किसी तरह की परेशानी नहीं चाहती।  अपुष्ट सूत्रों के अनुसार जब पार्टी के वरिष्ठ नेताओं ने पोखरियाल को अपने निर्णय के बारे में बताया तो उन्होंने पद से त्यागपत्र देने की पेशकश की। सूत्रों ने कहा कि पोखरियाल का प्रदर्शन अपेक्षा के अनुरूप नहीं है और कथित भ्रष्टाचार के मामलों से उत्तराखंड की छवि प्रभावित हो रही है। इस बात की आशंकाएं थीं कि आगामी विधानसभा में पार्टी को इसकी कीमत चुकानी पड़ सकती है।  शनिवार की बैठक में भाजपा अध्यक्ष नितिन गडकरी के अलावा लोकसभा में विपक्ष की नेता सुषमा स्वराज, राज्यसभा में विपक्ष के नेता अरुण जेटली, उत्तराखंड मामलों के पार्टी प्रभारी राजनाथ सिंह, धर्मेंद्र प्रधान और थावर चंद गहलोत शामिल थे।